Il-Kap Nazzjonalista saħaq li dalgħodu huwa ra l-kontijiet awditjati tal-kumpanija Steward u fi kliemu dawn juru li tinsab 'f'agonija' Il-Kap tal-Oppożizzjoni u tal-Partit Nazzjonalista Adrian Delia sejjaħ lill-Prim Ministru Robert Abela biex immedjatament iwaqqaf il-konċessjoni li permezz tagħha Steward Health Care qed tmexxi l-Isptar Ġenerali ta’ Għawdex u l-Isptar San Luqa u Karin Grech, għax fi kliemu, il-kontijiet awditjati tal-kumpanija juru li din “tinsab fix-xifer li tfalli.” Delia kien qiegħed jindirizza konferenza tal-aħbarijiet wara li lbieraħ, il-gazzetta oħt MaltaToday , żvelat kif il-kumpanija Vitals Global Healthcare, il-kumpanija li biegħet il-konċessjoni lil Steward, fl-2017, kellha obbligazzjonijiet li jaqbżu l-assi tagħha ta’ €27 miljun. Il-Kap Nazzjonalista saħaq li dalgħodu huwa ra l-kontinjiet awditjati tal-kumpanija li jivverifikaw dak żvelat mill-MaltaToday. Skont Delia, dan ir-rapport, jgħid ċar u tond li din il-kundizzjoni u kwistjonijiet oħra, jitfgħu dubju fuq kemm il-kumpanija tista’ tkompli bil-ħidma tagħha. “Fi kliem ieħor, dan huwa grupp f’xifer ta’ falliment,” insista Delia waqt li saħaq li t-taxxi tal-poplu qed jiġu investiti f’kumpanija li tinsab “f’agonija.” Delia insista li l-Oppożizzjoni qed iżżomm lill-eks Prim Ministru Joseph Muscat, lill-eks Ministru Konrad Mizzi u lill-Ministru għall-Finanzi Edward Scicluna responsabbli għal din is-sitwazzjoni waqt li tenna li jekk Abela u l-kabinett tiegħu ma jieħdu l-ebda azzjoni, anke huma se jkunu responsabbli ta’ dik li ddeskriviha bħala “l-akbar serqa li qatt seħħet f’Malta.” “Nistenna li l-Prim Ministru immedjatament iwaqqaf il-kuntratt. Il-Gvern ma jistax jaħdem ma’ kumpanija falluta,” insista Delia waqt li saħaq li anke Abela għandu aċċess għal dawn il-kontijiet. Delia ta aktar dettalji minn dawn ir-rapport, fosthom li Steward kellha nefqa amministrattiva ta’ €25 miljun anke jekk ma kienx hemm spjegazzjoni ta’ kif intefqu dawn il-flejjes. Spjega kif id-diretturi tal-kumpanija ħadu b’kollox €6 miljun u kien hemm “nefqa oħra” li tammonta għal €24miljun. Staqsa jekk il-Gvern jafx fiex intefqu dawn il-flus. “Veru li dawn jinkludu konsultazzjoni ta’ €7 miljun? Min irċieva dan il-ħlas?”, staqsa Delia. Il-Kap Nazzjonalista qal li l-kontijiet juru wkoll li Steward għandha tagħti €43 miljun lill-kredituri tagħha. Il-kontijiet juru wkoll li Steward għamlet telf ta’ €18-il miljun fl-2017, b’Delia jisħaq kif minkejja dan, il-Gvern approva mozzjoni biex jagħti lill-kumpanija €17-il miljun aktar. “Għandi aktar dettalji, iżda b’dak li għidt tajt biżżejjed informazzjoni biex Abela jieħu d-deċiżjonijiet neċessarji. Huwa jrid jassigura lil dawk kollha konnessi ma’ dawn il-kuntratti għandu jkun investigat,” insista Delia.